**RAPORT MBI**

**KONSULTIMIN PUBLIK TË PALËVE TË INTERESIT**

 **NR. 01/2020**

06 prill 2020

1. **TË PËRGJITHSHME**

Ky raport është hartuar në përputhje me kërkesat e Udhëzimit Administrativ të AAC-së Nr. 01/2012 për procedurat e konsultimit publik të palëve të interesit, lidhur me projekt-rregulloren, si në vijim:

Rregullore (AAC) nr. XX/2020 për Kushtet dhe metodat e transportit të mallrave të rrezikshme përmes ajrit, dhe shfuqizimin e Rregullores (AAC) Nr. 08/2014.

Kjo projekt-rregullore ka qenë në procedurë të konsultimit publik sipas kërkesave të nenit 5, pika 5.2 e Udhëzimit Administrativ Nr. 01/2012, përkatësisht nga data 10 mars deri me 25 mars 2020.

Neni 5, Pika 5.1 e Udhëzimit Administrativ Nr. 01/2012 thotë që: “AAC-ja do të aplikojë procedura transparente për konsultimit publik të palëve të interesuara nëpërmes:

a) Metodës së pranimit të komenteve dhe vërejtjeve me shkrim me anë të mjeteve elektronike të komunikimit (adresë elektronike zyrtare) apo dorëzimit të tyre personalisht ; dhe/ose

b) Organizimit të takimeve publike me palët e interesuar”

Në pamundësi të organizimit të takimeve publike me palët e interesuara, konsultimi publik u realizua sipas pikës 5.1, a) të udhëzimit të lartcekur.

1. **KOMENTET E PRANUARA DHE PËRGJIGJET E AAC-së**

Thirrjes për konsultim publik të palëve të interesit i është përgjigjur një person, që ka paraqitur sugjerimet nëpërmes postës elektronike zyrtare të AAC-së.

Në vijim janë të pasqyruara vërejtjet/sugjerimet e pranuara në formë origjinale siç janë dërguar dhe pranuar në AAC për projekt-rregulloren e lartpërmendur, ndërsa në formë të përmbledhur janë paraqitur përgjigjet e AAC-së.

*(Dërguar nga: Sihana Grapci, Koordinatore e trajnimeve, Aeroporti Ndërkombëtar i Prishtinës “Adem Jashari” LKIA, datë 25 mars 2020, ora 12:45 min.)*

**Komenti 1:**

Neni 42 pika 2 - Instruktori i mallrave të rrezikshme mund të pranohet nëse i plotëson kërkesat në vijim. Kjo fjali lë vend për keq interpretim.

**Teksti i propozuar:**

Neni 42 pika 2 – fjala “mund” duhet të zëvendësohet me “do” në mënyrë të shmangies së keq interpretimit.

**Përgjigjja e AAC-së:**

**Pranohet.** Teksti i propozuar do të përfshihet në versionin final të rregullores.

**Komenti 2:**

Neni 42 pika 2 c) dhe f) Teknikat e mësimdhënies për rregulloret mbi transportin e mallrave të rrezikshme përmes ajrit. Nuk ekziston një trajnim i tillë për teknikat e mësimdhënies për rregulloret mbi transportin e mallrave të rrezikshme përmes ajrit. IATA ofron trajnimin mbi Instruksionet teknike për DGR – Kategoritë 4, 5, 7, 8, 9, 10, 11, 12.

**Teksti i propozuar:**

Paragrafi c) ose f) të Nenit 42 pika 2 duhen të largohen, apo dy trajnimet të kombinohen në një paragraf si dhe instruktori duhet të përfundoj njërin nga këto dy trajnime. Kjo duhet ose të largohet apo të definohet.

**Përgjigjja e AAC-së:**

**Nuk pranohet.** Paragrafi 2 pika c) dhe f) i Nenit 42, ka të bëjë me dy trajnime te veçanta te cilat duhet te realizohen nga ana e instruktorit me qëllim të pranimit të tij/saj nga ana e AAC-së. Pika c) kërkon që instruktori i Kategorisë 6 për Rregullat për mallrat e rrezikshme duhet të ketë kaluar me sukses provimin e Aftësive Profesionale. Ky trajnim ofrohet nga IATA *(*[*https://www.iata.org/en/training/courses/dgr-instructor/272/en/*](https://www.iata.org/en/training/courses/dgr-instructor/272/en/)*)*

Përderisa pika f) kërkon që instruktori të përfundojë me sukses një kurs mbi teknikat e mësimdhënies (apo siç është cekur nga ju instruksionet teknike) për rregulloret mbi transportin e mallrave të rrezikshme përmes ajrit, të cilat mësojnë mënyrën e hartimit dhe ofrimit te kurseve për trajnime për mallra të rrezikshme përmes mësimit aktiv. Po ashtu ky trajnim ofrohet nga IATA *(*[*https://www.iata.org/en/training/courses/dangerous-goods-instruction/273/en/*](https://www.iata.org/en/training/courses/dangerous-goods-instruction/273/en/)*)*

**Komenti 3:**

Përbërja e trajnimit për aftësitë profesionale për Instruktorët DGR – Kategoria 6 dhe Instruksionet teknike DGR - Kategoria 4, 5, 7, 8, 9, 10, 11, 12 janë pothuajse të njëjta.

**Teksti i propozuar:**

Duhet të ofrohen sqarime lidhur me teknikat e mësimdhënies se ku janë të bazuara apo ndoshta është gabim shtypi?

**Përgjigjja e AAC-së:**

**Nuk pranohet.** Përgjigja është dhënë më lartë në komentin 2.

1. **PËRFUNDIM**

Gjatë fazës së konsultimit publik të palëve të interesit lidhur me projekt Rregulloren (AAC) Nr. XX/2020 janë pranuar tre komente/sugjerime, AAC-ja ka pranuar dhe adresuar njërin, ndërsa dy të tjerët janë refuzuar.

AAC falënderon të gjithë palët e interesit të cilët kanë shprehur interesimin e tyre lidhur me çështje të cilat rregullohen me këtë rregullore.

**Raporti është hartuar nga:**

Departamenti i Operimeve dhe Vlefshmërisë Ajrore